Amptenaar geskors hangende ondersoek na brand by parlement(Foto: Elmond Jiyane/GCIS) Dit is tien maande nadat ’n brand by die parlement uitgebreek het en die parlement gaan nou sy eie ondersoek na die veiligheidskendings doen wat tot die brand op die dág in Januarie gelei het. Die parlement se adjunksekretaris, Baby Tyawa, is voorkomend geskors hangende die ondersoek. “Dié besluit impliseer geensins dat sy skuldig is nie,” stel die parlement dit duidelik in ’n verklaring. “Dit is belangrik om te benadruk dat geen persoon of persone nog as skuldige óf medepligtige aan enige van die beweerde oortredings geïdentifiseer is nie. Enige stappe wat deur die sekretaris van die parlement gedoen word, sal wees om te verseker dat die ondersoek ongehinderd voortgaan.” Luidens die verklaring sal die sekretaris van die parlement die nodige ondersteuning aan die ondersoekers tydens die ondersoek verskaf. Parlementswerkers wat die ondersoekers kan bystaan sal met verloop van tyd geïdentifiseer word. Groot skade is onder meer aan die Ou Raadsaal en die Nasionale Vergadering-gebou aangerig toe daar op 2 en 3 Januarie ’n groot brand by die parlementêre kompleks in Kaapstad uitgebreek het. Enoch Godongwana, minister van finansies, het net vroeër vandeesweek tydens sy lewering van die mini-begroting gesê R2 miljard sal opsy gesit word vir die herstel van die beskadigde parlementêre geboue. ’n Verdere R118 miljoen sal ook beskikbaar gestel word vir onvoorsiene en onvermydelike uitgawes as gevolg van die impak van die brand en Covid-19 op die werksaamhede van die parlement. Die parlement het versoek dat die geld direk aan die parlement toegewys word, eerder as aan die departement van openbare werke en infrastruktuur. Dié versoek berus bloot op die gewigtige en buitengewone taak op hande, die dringendheid van die projek en strenger toesig wat nodig is oor die projek, sê die parlement. Maroela Media het vroeër vanjaar berig herstelwerk aan geboue wat tydens die brand beskadig is, gaan minstens drie jaar neem om af te handel. Zandile Christmas Mafe staan tans onder verdenking dat hy die brand by die parlementêre kompleks gestig het. Lees al Maroela Media se vorige berigte oor die brand by die parlement hier.